เตือนพรบ.ปลอมระบาดซื้อไว้ไม่คุ้มครอง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บริษัท กลางฯ เตือนคนภาคเหนือระวังประกัน พ.ร.บ.ปลอมระบาด แนะซื้อกับตัวแทนถูกต้อง
นายสมพร สืบถวิลกุล กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า ขณะนี้ได้มีกลุ่มมิจฉาชีพจัดทำกรมธรรม์ประกันภัยภาคบังคับหรือประกันภัย พ.ร.บ.ปลอมขึ้นมา เพื่อหลอกขายให้กับประชาชนในเขตภาคเหนือ โดยกลุ่มมิจฉาชีพใช้วิธีถ่ายสำเนาเอกสารสี หรือสแกนภาพกรมธรรม์เข้าคอมพิวเตอร์แล้วแก้ไขข้อมูลเพื่อหลอกลวงประชาชน ซึ่งมีทั้งแบบที่ทำปลอมทั้งฉบับ และทำเฉพาะส่วนที่ใช้เป็นหลักฐานแสดงการเอาประกันภัย เพื่อนำไปหลอกลวงกรมการขนส่งในการจดทะเบียน หรือเสียภาษีประจำปี 
ทั้งนี้ ประชาชนที่หลงเชื่อซื้อประกัน พ.ร.บ.ปลอมไว้ จะไม่ได้รับความคุ้มครองแต่อย่างใด จึงขอแนะนำประชาชนที่จะซื้อประกัน พ.ร.บ. ควรจะซื้อกับตัวแทนที่ได้รับใบอนุญาตถูกต้องจากบริษัทประกันวินาศภัย หรือที่บริษัท กลางคุ้มครองผู้ประสบภัยจากรถ ที่มีสาขาอยู่ทั่วประเทศเท่านั้น 
นายสมพร กล่าวว่า ประกัน พ.ร.บ.รถจักรยานยนต์ของบริษัทกลางฯ ที่ถูกต้องและได้รับความเห็นชอบ จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะมี 2 รูปแบบ คือ แบบ PVR Slip ซึ่งมีลักษณะเป็นกระดาษคล้ายสลิปบัตรเครดิตแต่จะมีลวดลายเป็นเส้นหลากสีและมีแถบวาวแสงที่ด้านข้างเพื่อป้องกันการปลอมแปลง ส่วนแบบที่สองเป็นกรมธรรม์แบบกระดาษลายน้ำ ขนาด A4 ซึ่งมีลักษณะจำเพาะคือเนื้อกระดาษจะมีเส้นใยฝังอยู่ พร้อมกับมีลายน้ำเป็นรูปโลโก้ของสมาคมประกันวินาศภัย ซึ่งเมื่อนำกรมธรรม์ชนิดนี้ขึ้นส่องกับแสงสว่างจะเห็นลายน้ำได้อย่างชัดเจน แต่ของปลอมจะไม่มีรูปลายน้ำนี้ นอกจากนี้ส่วนล่างของกรมธรรม์ซึ่งจะนำไปใช้เป็นหลักฐานในการจดหรือต่อทะเบียนภาษี จะมีตัวหนังสือเหลือบ 3 สี เพื่อป้องกันการปลอมแปลงอีกด้วย โดยเครื่องคอมพิวเตอร์จะพิมพ์เฉพาะข้อมูลการเอาประกันภัย ตารางกรมธรรม์ประกันภัย ข้อความความคุ้มครอง และมีบาร์โค้ดเป็นสองมิติ (2D) เท่านั้นไม่ใช้เป็นการพิมพ์กรมธรรม์โดยใช้กระดาษขาวธรรมดาแล้วพิมพ์สีหรือถ่ายเอกสารสีลงไป นอกจากนี้ด้านหลังของกรมธรรม์จะมีข้อความ “กรมธรรม์ฉบับนี้ ต้องออกด้วยระบบคอมพิวเตอร์ออนไลน์ (Online) เท่านั้น” โดยกรมธรรม์ทั้ง 2 รูปแบบของบริษัทกลาง จะต้องออกด้วยเครื่องอิเลคทรอนิค PVR หรือ เครื่องคอมพิวเตอร์ที่เชื่อต่อโดยตรงกับฐานข้อมูลของบริษัทกลางแบบ Online เท่านั้น ไม่มีการเขียนด้วยลายมืออย่างเด็ดขาด
เนื่องจากการรับประกันภัยรถจักรยานยนต์ ตาม พ.ร.บ.ของบริษัทกลางคุ้มครองผู้ประสบภัยจากรถ จำกัด ทุกแห่งทั่วประเทศนั้นเป็นระบบคอมพิวเตอร์แบบ OnlineReal Time ดังนั้นท่านสามารถตรวจสอบความคุ้มครองได้ทันทีที่ซื้อประกันภัยด้วยการโทรสอบถามที่หมายเลขโทรศัพท์ 021009191, 0814549191 หรือ สายด่วน 1356 บริษัทกลางฯ – ศูนย์ปลอดภัยคมนาคม ซึ่งเปิดให้บริการตลอด 24 ชั่วโมงโดยไม่ต้องเสียค่าใช้จ่ายใด